b'\n_START_ARTICLE_\nSchlieffnov na\xc4\x8drt\n_START_PARAGRAPH_\nSchlieffnov na\xc4\x8drt je bil strate\xc5\xa1ki na\xc4\x8drt nem\xc5\xa1kega general\xc5\xa1taba pred prvo svetovno vojno, katerega glavni namen je bil voja\xc5\xa1ki poraz tako Francije kot Rusije. Osnova na\xc4\x8drta je bil hiter prodor v Francijo preko de\xc5\xbeel Beneluksa in zavzetje Pariza, kar bi Francijo prisililo k vdaji. Po kapitulaciji Francije bi nem\xc5\xa1ko vojsko premaknili na vzhod in s hitro akcijo porazili \xc5\xa1e Rusijo. Na\xc4\x8drt je temeljil na prepri\xc4\x8danju, da Rusija ne bo zmogla hitre mobilizacije in bo po porazu Francije \xc5\xa1e vedno nepripravljena na vojno.\n_START_SECTION_\nPregled\n_START_PARAGRAPH_\nNa\xc4\x8drt je dobil ime po njegovem idejnem\xc2\xa0\xc2\xbbo\xc4\x8detu\xc2\xab, Alfredu von Schlieffnu. Po ustanovitvi antante med Zdru\xc5\xbeenim kraljestvom in Francijo je nem\xc5\xa1ki cesar Viljem II. zahteval od na\xc4\x8delnika nem\xc5\xa1kega general\xc5\xa1taba, Schlieffna, izdelavo na\xc4\x8drta, ki bi v primeru vojne zagotovil zmago Nem\xc4\x8dije nad antanto. Schlieffen je na\xc4\x8drt predstavil decembra leta 1905, po njem pa naj bi s hitro mobilizacijo Nem\xc4\x8dija za\xc4\x8dela vojno, nato pa preko sicer nevtralnih dr\xc5\xbeav Belgije in Luksemburga na desnem krilu vdrla na ozemlje Francije. Med tem naj bi se v centralnem delu in na levem krilu v Loreni, Mozeli in Vogezih izvajale defenzivne akcije. Po na\xc4\x8drtu naj bi Pariz dosegli v 39 dneh, nato pa bi glavnino svojih sil premaknili v Prusijo, od koder naj bi za\xc4\x8deli prodirati proti Moskvi.'